Sibiya kry tweede kennisgewing van skorsingGenl.maj. Shadrack Sibiya, hoof van die Valke in Gauteng, het vir ŉ tweede keer ŉ kennisgewing van skorsing ontvang. Brig. Hangwani Mulaudzi, woordvoerder van die Valke, het gesê die kennisgewing is persoonlik aan Sibiya afgelewer en dat hy vyf dae het om daarop te antwoord. Sibiya het Woensdag die arbeidshof in Johannesburg genader in ŉ poging om redes te kry vir sy eerste skorsingskennisgewing. Die saak is egter laat vaar nadat die Valke die kennisgewing teruggetrek het. Volgens Mulaudzi is die eerste kennisgewing teruggetrek na aanleiding van Sibiya se antwoord daarop. “Die waarnemende hoof van die Valke het Sibiya se antwoord deurgewerk. Sibiya het gevra hoekom daar geen bewyse is nie. Die bewyse is in die tweede kennisgewing ingesluit.” Die voorneme om Sibiya te skors hou glo verband met sy beweerde betrokkenheid by die onwettige uitlewering van Zimbabwiërs. Kol. Leslie Maluleke, ŉ senior lid van die Valke, het glo ook verlede week ŉ kennisgewing van skorsing ontvang terwyl Anwa Dramat, hoof van die Valke, op 23 Desember geskors is vir sy beweerde betrokkenheid by die onwettige uitlewering van Zimbabwiërs in 2010.